**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

**ЧИКА ЉУБИНА 18-20**

**ИЗБОРНОМ ВЕЋУ ФИЛОЗОФСКОГ ФАКУЛТЕТА УНИВЕРЗИТЕТА У БЕОГРАДУ**

Одлуком Изборног већа Филозофског факултета у Београду, од дана 31. 10. 2024. године, изабрани смо у Комисију за припрему реферата о кандидатима за избор у звање једног редовног професора за ужу научну област Андрагогија, са пуним радним временом, на неодређено време.

Комисија у саставу:

проф. др Александра Пејатовић (председавајући члан), редовни професор Филозофског факултета у Београду;

проф. др Виолета Орловић Ловрен, редовни професор Филозофског факултета у Београду;

проф. др Нивес Личен, редовни професор Филозофског факултета у Љубљани

подноси Изборном већу Филозофског факултета у Београду реферат о кандидатима.

На конкурс, објављен у Огласним новинама Националне службе за запошљавање „Послови“, дана 20. 11. 2024. године, на сајту Филозофског факултета и сајту Универзитета у Београду, пријавио се кандидат: проф. др Јован Миљковић.

На основу увида у приложену документацију и на основу анализе научних радова кандидата, част нам је да Изборном већу Филозофског факултета поднесемо следећи

**Р Е Ф Е Р А Т**

***Основни биографски подаци кандидата***

Јован Р. Миљковић је рођен у Београду, где је завршио основно и средње образовање. Студије андрагогије на Одељењу за педагогију и андрагогију Филозофског факултета Универзитета у Београду завршио је 2004. године, стекавши звање дипломираног андрагога.

За сарадника у настави, за ужу научну област Андрагогија, на Одељењу за педагогију и андрагогију, изабран је 2007. године, када је радио на предметима Теорија организације образовања одраслих и Методика основног образовања одраслих.

Магистарски рад под насловом *Организациона култура и образовање запослених* је одбранио почетком 2009. године, пред комисијом коју су сачињавале: проф. др Шефика Алибабић (ментор), доцент др Александра Пејатовић и проф. др. Милка Ољача, чиме је стекао звање магистар андрагогије. Исте године је изабран за асистента за ужу научну област Андрагогија на Одељењу за педагогију и андрагогију, са ангажовањем на предметима Систем и организација образовања одраслих, Менаџмент у образовању и Основно образовање одраслих и кључне компетенције.

Докторску дисертацију на тему *Европска образовна политика и управљање системом образовања одраслих* одбранио је 2015. године, пред комисијом коју су сачињавале: проф. др Шефика Алибабић (ментор), проф. др Катарина Поповић и проф. др. Милка Ољача, чиме је стекао звање доктор андрагогије. Исте године је изабран за доцента за ужу научну област Андрагогија на Одељењу за педагогију и андрагогију, са ангажовањем на предметима Политика и системи образовања одраслих, Менаџмент у образовању одраслих, Маркетинг у образовању одраслих и Функционална писменост и кључне компетенције.

За ванредног професора за ужу научну област Андрагогија на Одељењу за педагогију и андрагогију изабран је 2019. године, наставивши да реализује предмете за које је био задужен и током претходног изборног периода.

***Научно-истраживачка делатност***

Током своје научне каријере, Јован Миљковић је објавио две научне монографије и преко 60 радова у научним часописима (Андрагошке студије, Педагогија, Иновације у настави, Образовање одраслих, Настава и васпитање), у тематским зборницима и зборницима са научних скупова, на српском и енглеском језику.

Анализа проблема у области андрагогије и праксе образовања одраслих којима се Јован Миљковић бави у својим радовима, указује на њихову тематску разноврсност, која се креће од историјских тема (одабране теме из историје образовања у Србији и Југославији од 19. века до данас; анализа доприноса појединих личности развоју образовања одраслих у нашој земљи…), преко основног образовања одраслих (развој основног образовања одраслих у Србији; функционално основно образовање одраслих – садашње стање и перспективе…), система образовања одраслих, менаџмента у образовању одраслих (професионални стандарди у менаџменту; ИКТ и менаџмент у образовању; модели управљања институцијама за образовање одраслих…), политике образовања одраслих (приступи у истраживању политика образовања одраслих; политике образовања одраслих у европском простору образовања; образовање одраслих у регионалним образовним политикама; усавршавање наставника у образовној политици у Србији;) високошколског образовања (глобализација у високом образовању; брендирање у високом образовању; ChatGTP и академско писање у високом образовању; настава на високошколском нивоу…), до организационе културе, каријерног вођења и саветовања, употребе интернета у старијем животном добу и других.

Уочену екстензивност прати такође и студиозност приликом теоријских и емпиријских разматрања наведених и других тема на које наилазимо у корпусу радова Јована Миљковића.

Као истраживач, Јован Миљковић је био ангажован на научним пројектима Министарства за образовање, науку и технолошки развој: *Образовање и учење – претпоставке европских интеграција* (2006 – 2010), и *Модели процењивања и стратегије унапређења квалитета образовања у Србији* (2011 - 2019). Био је истраживач на научноистраживачком пројекту *Човек и друштво у време кризе* (2020), који је финансирао Филозофски факултет у Београду.

Током 2021. и 2022. године, руководио је пројектом UNDP-a *New Skills for Emerging Industries – National IT Retraining Programme*, Пројекат је реализован са циљем креирања програма дигиталне писмености намењеног старијој популацији, а пројектним задатком је био ослоњен на *European Digital Competence Framework*. Поред програма, креиран је и материјал чији је циљ био да олакша имплементацију програма. Програм је касније имплементиран у домовима за старе особе у оквиру другог пројекта УНДП-а.

Јован Миљковић је, од 2003. године, учествовао на преко 40 семинара, научних конференција, обука, летњих школа, студијских путовања широм Европе.

***Преглед и анализа одабраних радова који кандидата квалификују за избор у предложено звање***

Као што је већ наведено, библиографија Јована Миљковића садржи 64 библиографске јединице. Сажето ћемо да прикажемо и анализирамо пет од двадесет и два рада објављена након избора у звање ванредног професора, који, поред других, квалификују кандидата за избор у предложено звање редовног професора.

**Миљковић, J. (2024). *Развој основног образовања одраслих у Србији: успон и пад (не)писмености*. Београд: Универзитет у Београду – Филозофски факултет, Институт за педагогију и андрагогију. *(M42)***

Монографија *Развој основног образовања одраслих у Србији: успон и пад (не)писмености* је обима од 265 страна и са релевантном библиографијом од преко 160 јединица на српском и енглеском језику. Монографија садржи пет комплементарних целина: Развој писма и средства за писање; Писменост – концепције и контроверзе; Развој описмењавања и основног образовања одраслих у Србији; Методолошки оквир истраживања и Анализа и интерпретација резултата истраживања. У овим целинама, систематизовани су и интерпретирани радови ранијих аутора из области писмености, описмењавања и основног образовања одраслих, посматрајући их у контексту идеје о константној трансформацији феномена писмености, како у свом појавном облику, тако и у његовој функционалности и примени у друштвеним праксама.

Као увод у тему писмености, прво поглавље прати настанак и развој предуслова писмености, тачније, писма и средстава за писање. Ово поглавље обилује интерпретацијама и закључцима значајним за разумевање функције и улоге коју је писменост имала у различитим историјским епохама, уважавајући чињеницу да се не ради о завршеном процесу. Ова потенцијалност развоја писма, а нарочито средстава за писање и пренос информација, поставља и истиче потребу за повременим понављањем и даљим надограђивањем овога дела истраживања.

У другом поглављу монографије представљене су и елабориране различите концепције писмености. У представљању различитих концепција писмености, посебан акценат је стављен на њиховим филозофским, економским и политичким контекстима настанка и импликацијама њихове имплементације. Писменост се не посматра као а приори позитиван и пожељан феномен ван контекста употребе, већ се сагледавају и постмодерне, постколонијалне и постмарксистичке поставке и аргументи, где се писменост може видети и као алат и оруђе моћи у наметању једне културне, религијске и филозофске перспективе. Критички се промишљају савремене концепције писмености и постављају питања њиховог обима и садржаја, уз указивање на могуће будуће правце њиховог развоја. На крају поглавља представља се виђење у којем је писменост схваћена као елементарно људско право. Ово је и хуманистички оријентисана позиција коју у филозофском и андрагошком смислу заступа аутор монографије, аргументујући да је то једини начин да се омогући депривираним деловима становништва приступ знању које је предуслов њихове активне партиципације у свим сегментима савременог друштва.

Треће поглавље је најкомплексније и најобимније, а фокусирано је на истраживање настанка и развоја писмености у Србији, бавећи се детаљно различитим историјским епохама у којима је писменост као друштвена појава доживљавала успоне и падове. Чињенице о недовољно истраженим димензијама српске прошлости, пажљиво су прикупљане и презентоване на начин који наглашава контекст значаја писмености за функционисање државе и формирање идентитета базираног на аутентичној књижевности. Иако је акценат на писмености и описмењавању одраслих у различитим периодима српске историје, ово поглавље пружа доста значајних података и за педагогију и посматрање феномена писмености из перспективе ове науке. Значајно је нагласити да поглавље није усмерено искључиво на историјски приказ феномена писмености у Србији, већ је значајан простор посвећен актуелном стању у описмењавању и основном образовању одраслих, износећи бројне систематизоване информацији и критички процењујући досадашње домете и будуће правце развоја ове области образовања одраслих.

Како би се употпунила и заокружила слика о актуелном стању функционалног основног образовања одраслих у Србији, аутор је за подацима трагао и у емпирији кроз квалитативно истаживање, чија је методолошка поставка приказана у четвртом делу монографије. Истраживање је спроведено за репрезентативном узорку, који су сачињавали директори школа које реализују функционално основно образовање одраслих. У фокусу истраживачевог интересовања било је мишљење директора о ранијим и актуелним концепцијама основног образовања одраслих, а одговори испитаника су дали добру основу за интерпретацију и извођење закључака.

У петом, последњем, делу монографије приказани су и анализирани резултати емпиријског истраживања. Резултати истраживања дају значајан увид у настанак и имплементацију функционалног основног образовања одраслих у Србији, а одговори испитаника приказани у овом поглављу дају добру полазну тачку за промишљања будућим истраживачима, на теме писмености и описмењавања одраслих, које су генерално недовољно заступљене са српској андрагошкој сцени.

**Миљковић, Ј., Љујић, Б. (2022). Допринос Димитрија Матића образовању одраслих у Србији у** **XIX веку, *Андрагошке студије, 1, 9 – 26*. *(M23)***

Димитрије Матић је обављао дужност министра просвете у два мандата, и био је један од ретких министара просвете у Србији, који је по свом образовању и објављеним радовима, имао неопходно стручно знање за обављање ове функције, а имао је и велики потенцијал да допринесе успостављању и даљем унапређивању система образовања. Рад је написан са циљем да се утврди и опише допринос Димитрија Матића конституисању и развоју образовања у Србији у XIX веку, са посебним фокусом на образовање одраслих. Како би се овај циљ постигао, коришћена је историјска метода и у оквиру ње анализа садржаја примарних и секундарних извора. Резултати истраживања указују на изузетан допринос Матића развоју институционалног образовања одраслих у Србији, што се огледа у успостављању мрежа читаоница, оснивању и поновном оснивању (након њиховог иницијалног гашења) недељних, односно повторних школа, чиме се сврстава у ред оснивача основног образовања одраслих у Србији. Његов изузетан допринос установљавању стручног усавршавања наставника се огледа кроз конституисање учитељских зборова и обнављању учитељских течајева. Идентификовани су и доприноси на пољу успостављања легислативе везане за образовање одраслих, као и на пољу креирања институционалних, кадровских, програмских и финансијских предуслова за функционисање институција образовања одраслих. Значајан допринос овога рада је и у идентификовању основа за довођење у питање неких Матићевих успеха на пољу образовања одраслих, чиме се под знак питања доводе и одређени успеси Србије на пољу основног образовања одраслих, о чему се до сада није говорило у андрагошкој литератури, услед одређених нелегалних радњи (фалсификовање званичних статистичких података и одређених елемената корупције). Ови резултати не умањују значај Димитрија Матића за развијање образовања одраслих, али пружају основу за даља истраживања на пољу не само историје образовања одраслих, већ и актуелних појава у политици образовања одраслих у Србији.

**Миљковић, Ј., Љујић, Б., Михајловић, Д. (2023). Образовање и креативне индустрије, *Настава и васпитање, 72, 2, 219-236*. *(M23)***

Креативне индустрије као савремени пословни и политички концепт нису довољно научно елабориране, а постале су један од најзначајнијих носилаца привредне делатности развијених земаља. С обзиром на то да се концепт креативних индустрија и даље развија, не чуди што не постоји консензус око тога које се све делатности убрајају у креативне индустрије, али постоје јасне назнаке да је образовање вишезначно повезано са њима. Како би се појасниле ове наговештене релације, спроведено је теоријско истраживање са циљем добијања одговора на истраживачко питање: у каквом су односу феномени креативне индустрије и образовање? У истраживању су анализирани резултати релевантних истраживања других аутора, из којих су прво апстраховане карактеристике креативних индустрија, а затим је коришћењем компаративне методе испитиван актуелан и потенцијални однос који постоји између издвојених карактеристика креативних индустрија и образовања. Резултати истраживања указују на то да образовање, у свом појавном облику, има карактеристике креативних индустрија, као и да постоји двострука веза између ова два феномена: (1) образовање као предуслов за генезу и развој креативних индустрија и (2) креативне индустрије у функцији образовања. Из овакве повезаности произилазе најмање два, комплексна правца практичног деловања усмерена ка сусретању истраживаних феномена у реалности: први указује на неопходност оптимизације образовања које би даље подржавало токове креативних индустрија, као значајног вида привредне делатности, док други подразумева стварање и артикулисање снажнијих стремљења самих индустрија које би образовање учиниле иманентнијим својој природи. Ограничење овога рада је у томе што се, феномени креативних индустрија и образовања не сагледавају у свом тоталитету, већ само у свом појавном облику, чиме су запостављене вредносне димензије проучаваних феномена. Стога се резултати овог истраживања могу прихватити са резервом, али у исто време, оно нуди богат потенцијал за даља разматрања међуодноса образовања и креативних индустрија.

**Миљковић, Ј., Кузмановић, У., Радовановић, Б. (2024). Политика каријерног вођења и саветовања у Србији – погледи кључних актера, *Андрагошке студије, 1, 49 – 73*. *(M23)***

Каријерно вођење и саветовање (КВиС) је током последњег века доживело значајне промене као теоријски конструкт и као практична активност, али и промене у погледу реализатора и носилаца ове активности. КВиС се од своје почетне улоге пружања подршке при одабиру занимања, уласка у професију и напредовања у каријери, развило у свеобухватну услугу намењену људима свих узраста, која својим значајем и обимом превазилази образовни систем, а у обликовању политика које имају везе са КВиС истичу се актери из више области, па се сама активност може окарактерисати као међуресорна. С обзиром на описану комплексност КВиС, спроведено је квалитативно истраживање са циљем бољег разумевања позиција које имају актери креирања КВиС политика у Србији и са задатком формирања описа њихове активности на пољу креирања ових политика. У истраживању је коришћена техника полуструктурираног индивидуалног и групног интервјуисања, којом су испитане КВиС активности осам организација које Канцеларија за дуално образовање и Национални оквир квалификација сматра кључним актерима у креирању политика КВиС у Србији. Реч је о следећим организацијама: Агенција за квалификације, Министарство туризма и омладине, Београдска отворена школа, Еурогајданс (*Euroguidance*) центар Србија, Министарство просвете – Канцеларија за дуално образовање и НОКС, Центар за управљање каријером у оквиру Службе за управљање кадровима Владе Републике Србије, Немачка организација за међународну сарадњу (*GIZ*), пројекат „Знањем до посла“ Е2Е. Резултати истраживања указују на добру сарадњу међу испитаним кључним актерима, богату активност на легислативном и истраживачком пољу, али и на потребу бољег координисања КВиС делатности, решавања питања финансирања, као и на потребу промене КВиС парадигме од професионалне оријентације или иницијалног одабира каријере младих, ка инструменту целоживотног учења свих циљних група. С обзиром на динамику институционалних, легислативних и организационих промена које се дешавају у области КВиС, резултати овог истраживања се не могу посматрати као актуелни на дуже временске стазе, али сигурно је да представљају одличну основу за наставак сличних истраживања у циљу праћења стања и развоја КВиС, као и за разумевање стања КВиС у једном временском периоду у Србији, у процесу његовог континуираног развоја.

**Miljković, J., Grozdić, V., Ljujić, B. (2023). The Current State and Perspective of the Functional Basic Education of Adults. In: Radulović, M., Trajković, M. (Eds.) *Towards a More Equitable Education: From Research to Change* (pp. 188 - 194). Belgrade: Institute for Pedagogical Research, Institute for Pedagogy and Andragogy, University of Primorska, Peoples’ Friendships University of Russia. *(M33)***

Неписменост је вишевековни проблем Србије, а од оснивања модерне српске државе, често су најинтензивније андрагошке интервенције биле усмерене на њено искорењивање. У теоријском делу рада дат је компаративни приказ стања неписмености од краја Другог светског рата до последњег званичног пописа. Напредак у описмењавању је очит, али проблем није решен, већ се у савременом добу значајно усложњава проширивањем концепције писмености различитим жанровским писменостима. Рад је написан са циљем да прикаже актуелно стање у основном образовању одраслих, као и проблеме у његовој реализацији идентификоване од стране ресорног министарства. У квалитативном истраживању, које се заснива на дескриптивној и компаративној методи, уз помоћ анализе садржаја, анализирани су Извештаји о реализацији Годишњег плана образовања одраслих, чији је садржај у великој мери усмерен на реализацију Функционалног основног образовања одраслих у Републици Србији. Поред сирових података, Извештаји садрже и интерпретације ресорног министарства о текућем стању у основном образовању одраслих, што је омогућило сагледавање ове проблематике из перспективе просветних власти. Резултати истраживања указују на проблем одустајања полазника који је најнаглашенији у првом циклусу ФООО, а као посебне (под)популације јављају се неписмена лица на издржавању кривичних санкција и ромска популација. Идентификоване су специфичности ових популација, као и мере којима је су учињени покушаји да се они задрже у систему основног образовања одраслих. Један од закључака је да се без трајног решавања стручних обука везаних за ФООО не може говорити о свеобухватном приступу овој проблематици. Рад даје добар пресек актуелног стања, и може да служи као смерница континуираног праћења проблема неписмености у Србији, као и успешности реализације концепције ФООО.

***Наставни рад***

Посматрајући целокупан протекли изборни период (2019-2024), Јован Миљковић има позитивну оцену педагошког рада, добијену на основу студентских анкета. Приказано по предметима, добио је следеће укупне просечне оцене: Политика и системи образовања одраслих – 4.73; Менаџмент у образовању одраслих – 4.74; Функционална писменост и кључне компетенције – 4.77; Маркетинг у образовању одраслих – 4.89; и Управљање системом образовања одраслих – 4.78.

Током рада на Факултету, Јован Миљковић је био ментор на десет одбрањених мастер радова, на једном одбрањеном докторату, као и члан више десетина комисија за одбрану докторских, мастер, дипломских и завршних радова.

У оквиру Erasmus Credit mobility scheme, на позив Faculty of Culture, Education and Rural Development, University of Pecs, као и на позив Institute of Adult Education and HRD, University of Pecs, Hungary, Јован Миљковић је одржао курс из области Management and Marketing in Adult Education, током новембра 2016. године.

***Професионални допринос***

На Филозофском факултету Универзитета у Београду био је члан Комисије за библиотеке, као и члан Комисије за наставу Филозофског факултета у Београду. У периоду од 2021. године до 2024. године био је управник Института за педагогију и андрагогију, а тренутно је на функцији шефа Катедре за андрагогију, на Одељењу за педагогију и андрагогију Филозофског факултета у Београду.

Ангажовање и професионални допринос Јована Миљковића може да се прати и на нивоу шире друштвене заједнице.

* Експерт на два пројекта (2023: 2024-2025) која реализује Институт за педагогију и андрагогију Филозофског факултета у Београду (ИПА), која су усмерена на утврђивање актуелног стања каријерног вођења и саветовања (КВИС) у Србији, са посебним освртом на стање КВИС у дуалном образовању, као и креирање предлога унапређених Стандарда КВИС. Први пројекат финансирала је Влада Републике Србије – Канцеларија за дуално образовање и НОКС, а други финансира Швајцарска агенција за развој и сарадњу (СДЦ).
* Члан експертске Радне групе Друштва андрагога Србије, као изабраног консултанта/организације, за припрему иницијативе и пратећег елабората за развој стандарда квалификација андрагог на 6.2, 7.1 и 8. нивоу НОКС. Овај пројекат се финансира од стране Владе Швајцарске Конфедерације и Владе Републике Србије – Канцеларија за дуално образовање и НОКС, а планирано трајање активности је од августа 2024. године до марта 2025. године.
* Коаутор и вишегодишњи тренер на обукама које организује и реализује Институт за педагогију и андрагогију Филозофског факултета у Београду (ИПА), а које су намењене наставницима/тренерима ангажованим на образовним програмима у статусу Јавно признатог организатора активности образовања одраслих (ЈПОА). Значај ових обука је велики, пошто су обуке ИПА доминантан пут остваривања законски дефинисаног начина обезбеђивања компетентног наставног кадра, а тиме и квалитетно реализованих програма који су у статусу ЈПОА.
* Тренер и експерт за предмет Предузетништво у оквиру реформског пројекта Функционално основно образовање одраслих (ФООО; 2011-2013. година, са повременим активностима и након овог периода), који представља програмску и организациону интеграцију основног општег образовања и иницијалног стручног образовања, а који је намењен свима који нису стекли потпуно основно образовање, а старији су од 15 година. Носилац пројекта је била *GOPA Consulting*.

Јован Миљковић је био члан Комисије за израду Нацрта закона о образовању одраслих у Унско-санском кантону Босне и Херцеговине, био је члан Секторског већа за сектор образовања и васпитања (2019-2024), а дугогодишњи је члан Радне групе за креирање Годишњег плана за образовање одраслих (од 2014). Од 2023. године члан је Програмског савета Националне академије за јавну управу, док је од 2024. године заменик члана Радне групе за имплементацију пројекта ИПА 2020.

Дугогодишњи је члан различитих професионалних и стручних организација, као што су: *European Association for the Education of Adults* (ЕАЕА), European Society for Research on the Education of Adults (ESREA), Balkan Society for Pedagogy and Education (BASOPED), Друштво андрагога Србије (ДАС), Друштво за образовање одраслих.

Током свог професионалног ангажовања на пољу образовања одраслих у Србији и региону, био је у различитим улогама, од секретара пројекта, преко креатора курикулума, тренера, рецензента и евалуатора, кроз сарадњу са различитим институцијама и организацијама: REF, GOPA Consultants, OSCE, DVV, GIZ, KulturKontakt, British Council, Hanns Seidel Fondation, Темпус фондација, Друштво за образовање одраслих, Правосудна академија, Завод за вредновање квалитета образовања и васпитања, Канцеларија за дуално образовање и НОКС, ФОН, као и са више НВО-а.

***Оцена испуњености услова за стицање звања и предлог одлуке Комисије***

На основу прегледа достављене документације и њене детаљне анализе Комисија је утврдила да кандидат проф. др Јован Миљковић испуњава све услове и критеријуме за избор у звање РЕДОВНОГ ПРОФЕСОРА, који су прописани: *Законом о високом образовању*, *Статутом Универзитета у Београду*, *Правилником о минималним условима за стицање звања наставника на Универзитету у Београду*, *Статутом Универзитета у Београду – Филозофског факултета* и *Правилима о ближим условима за избор наставника и сарадника Филозофског факултета у Београду*.

Имајући у виду преглед и анализу научног и наставног рада кандидата, његовог стручно-професионалног доприноса, доприноса академској и широј заједници, сарадње са другим установама у земљи и иностранству, а на основу приложених биографских и библиографских података, као и радно-професионалних квантитативних и квалитативних показатеља научне, наставне и стручно-професионалне компетентности, доносимо закључак да је проф. др Јован Миљковић у потпуности испунио захтеве који се постављају за избор у предложено звање.

**На основу свих квантитативних и квалитативних показатеља наставне, научне и стручно-професионалне компетентности, као и запажених резултата остварених у овим областима, током вишегодишњег рада, закључујемо да кандидат испуњава све потребне услове. У складу са тим, са задовољством предлажeмо Изборном већу Филозофског факултета Универзитета у Београду да проф. др Јована Миљковића изабере у звање РЕДОВНИ ПРОФЕСОР за ужу научну област АНДРАГОГИЈА.**

Београд, 1. фебруар 2025. године.

**КОМИСИЈА**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

др Александра Пејатовић, редовни професор

Универзитет у Београду – Филозофски факултет

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

др Виолета Орловић Ловрен, редовни професор

Универзитет у Београду – Филозофски факултет

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

др Нивес Личен, редовни професор

Универзитет у Љубљани – Филозофски факултет